RESOLUCIÓN do 11 de maio de 2006 pola que se convocan dúas bolsas de formación na área da estatística pública neste instituto.
INSTITUTO GALEGO DE ESTATÍSTICA — III. OUTRAS DISPOSICIÓNS — 24/05/2006

Para a consecución do obxectivo xeral no cal se enmarca o Plan galego de estatística 2002-2006, regulado pola Lei 10/2001, do 17 de setembro, consistente en desenvolver e consolidar o sistema estatístico de Galicia, establécense entre os obxectivos específicos instrumentais que se lle encomendan ao Instituto Galego de Estatística (IGE), como organismo responsable, o desenvolvemento de actividades de formación especializada en estatística pública en Galicia.
Coa finalidade de fomentar a formación e preparación no eido da estatística pública,
RESOLVO:
Facer públicas as bases que rexen esta convocatoria.
Primeira.-Obxecto.
Convócanse en réxime de publicidade, obxectividade e concorrencia competitiva dúas bolsas de formación na área de estatística pública no IGE, coa finalidade de incentivar a formación e preparación de persoal cualificado nesta área. Unha bolsa destinarase a licenciados en matemáticas (que realizasen a totalidade dos créditos correspondentes ás materias optativas vinculadas á opción de estatística e investigación operativa) e a outra a licenciados en económicas.
Segunda.-Requisitos dos solicitantes.
Poderán solicitar estas bolsas aqueles en que non concorra ningunha das circunstancias especificadas no artigo 13 da Lei 38/2003, do 17 de novembro, xeral de subvencións, e que reúnan os seguintes requisitos no momento de rematar o prazo de presentación de solicitudes:
1. Posuír a nacionalidade dun Estado membro da Unión Europea.
2. Ser veciño dalgún dos municipios da Comunidade Autónoma de Galicia.
3. Ter rematados os estudos con posterioridade a xaneiro de 2003 e acreditada a licenciatura en matemáticas (que realizasen a totalidade dos créditos correspondentes ás materias optativas vinculadas á opción de estatística e investigación operativa) ou a licenciatura en económicas.
4. Non ter sido beneficiario doutra bolsa de formación na área da estatística pública convocada polo IGE.
Terceira.-Contía da bolsa e aplicación orzamentaria.
O importe da bolsa será de novecentos euros (900 A) brutos mensuais que se farán efectivos, polo importe líquido, na conta bancaria que sinale o bolseiro, con cargo á aplicación orzamentaria 07.80.441A.480.0 dos orzamentos do IGE para os anos 2006 e 2007, sempre que exista crédito adecuado e suficiente.
Con cargo á mesma aplicación orzamentaria para os anos 2006 e 2007 e durante o período de desfrute
da bolsa, o bolseiro terá dereito a un seguro combinado de cobertura de asistencia cirúrxica e médica, en réxime domiciliario e de consultorio.
Cuarta.-Duración das bolsas e prórroga.
As bolsas terán unha duración de doce meses contados desde a data de incorporación do bolseiro ao IGE.
Poderá procederse á prórroga das bolsas por un novo período de doce meses, sempre que as dispoñibilidades orzamentarias así o permitan e logo de informe de conformidade do servizo en que reciba a formación o bolseiro.
Quinta.-Solicitudes e documentación.
As solicitudes formalizaranse no modelo que se achega como anexo I a esta convocatoria e deberán ir acompañadas da seguinte documentación, orixinal ou fotocopia debidamente compulsada por notario ou por funcionario da Administración da Comunidade Autónoma de Galicia:
1. Documento nacional de identidade. No suposto de ser nacional dun Estado membro da Unión Europea deberase presentar a documentación equivalente.
2. Certificación do padrón municipal.
3. Certificación académica completa, na cal se fará constar a nota media simple.
4. Curriculum vitae do solicitante, no cal se sinalará a formación. Non se valorarán aqueles méritos que non estean acreditados documentalmente.
5. Título correspondente ou, en defecto deste último, xustificación do pagamento dos dereitos de expedición.
6. Declaración expresa responsable de non ter sido beneficiario con anterioridade doutra bolsa de formación na área da estatística pública convocada polo IGE.
7. Declaración xurada de non reunir ningunha das circunstancias especificadas no artigo 13.2º da Lei 38/2003, do 17 de novembro, xeral de subvencións, conforme o modelo que se achega como anexo II.
8. Declaración do conxunto de todas as solicitudes efectuadas ou concedidas para o mesmo proxecto ou actividade perante as administracións públicas competentes ou perante outros entes públicos, conforme o modelo que se achega como anexo III.
Sexta.-Lugar e prazo de presentación.
As solicitudes e a documentación que se sinala na base quinta presentaranse no rexistro xeral deste organismo, sito no complexo administrativo San Lázaro; San Lázaro, s/n, 15703 Santiago de Compostela, ou en calquera dos lugares a que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e dirixiranse ao director do IGE.
O prazo de presentación de solicitudes será dun mes, contado a partir do día seguinte ao da publicación no Diario Oficial de Galicia desta convocatoria.
Séptima.-Comisión de avaliación.
A selección e avaliación das solicitudes levarase a cabo por unha comisión que estará integrada polos seguintes membros:
Presidenta: a secretaria técnica do IGE.
Dous vogais: nomeados polo director do IGE entre o seu persoal funcionario.
Secretario/a: un funcionario/a do IGE nomeado polo director, que actuará con voz e sen voto.
O funcionamento da comisión axustarase ao réxime de órganos colexiados establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Oitava.-Criterios de avaliación.
A avaliación dos méritos acreditados levarase a cabo conforme o seguinte baremo:
-Expediente académico, ata un máximo de 4 puntos, utilizándose para a valoración desta epígrafe a nota media simple do expediente académico, conforme a Resolución do 15 de marzo de 2005, da Secretaría Xeral da Consellería de Educación e Ordenación Universitaria (Diario Oficial de Galicia nº 57, do 23 de marzo). No caso de que non se poida facer constar, será calculada pola comisión conforme o mesmo criterio. Será necesario acadar un mínimo de 1 punto para poder ser avaliadas as restantes epígrafes.
-Cursos, seminarios e outras actividades de formación directamente relacionadas coa estatística ou con ferramentas informáticas de uso habitual no tratamento e análise de datos, ata un máximo de 1 punto. Só se valorarán aqueles cursos cunha duración superior ás 10 horas.
-Outros méritos curriculares: outra licenciatura diferente á requirida para solicitar a bolsa, estudos do terceiro ciclo ou colación do grao de licenciado, ata un máximo de 1 punto.
Novena.-Selección e avaliación das solicitudes.
Rematado o prazo para a presentación de instancias, e no prazo máximo de 10 días, constituirase a comisión de avaliación, quen procederá ao exame da documentación.
Efectuado o exame de todas as solicitudes, a comisión de avaliación elaborará a lista provisional de admitidos e excluídos na cal figurará a causa de exclusión, requirindo o interesado para que nun prazo de cinco días hábiles complete ou emende as deficiencias. Transcorrido o dito prazo sen que se proceda a completar ou emendar as deficiencias, considerarase que desistiu da súa solicitude, procedéndose segundo o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Rematado o prazo de emenda, a comisión de avaliación avaliará os méritos consonte o establecido na base oitava, e confeccionará a lista provisional de posibles bolseiros, ordenada de maior a menor, segundo a súa puntuación. O prazo de exposición para realizar consultas e/ou reclamacións será de cinco días hábiles. Rematado este prazo, a comisión de avaliación resolverá as reclamacións e elaborará a lista definitiva de posibles bolseiros.
A comisión elevará ao director do IGE unha proposta de concesión para a designación dos bolseiros, podendo, de ser o caso, declararse deserta.
Cos restantes admitidos elaborarase unha lista de suplentes, por orde decrecente de puntuación. Esta lista será operativa no caso de que os bolseiros seleccionados non se incorporasen na data establecida, cando o bolseiro renunciase á bolsa ou cando se procedese á súa revogación.
Décima.-Resolución, notificación e publicidade.
Elevada pola comisión de avaliación proposta de concesión, esta convocatoria será resolta polo director do IGE. Contra esta resolución poderá interpoñerse, con carácter potestativo, recurso de reposición perante o director do IGE no prazo dun mes contado desde o día seguinte ao da publicación da resolución nos termos dos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou directamente recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da publicación da resolución de conformidade co establecido no artigo 46.4º da Lei 29/1998, reguladora da xurisdición contencioso-administrativa.
A notificación da resolución aos candidatos seleccionados farase segundo o disposto no artigo 59.1º da Lei 30/1992, dando, así mesmo, a oportuna publicidade no DOG.
Décimo primeira.-Aceptación da bolsa.
No prazo de dez días desde a notificación da adxudicación das bolsas, os candidatos seleccionados deberán comunicar por escrito ao IGE a aceptación. No caso de que a citada aceptación non se produza no prazo sinalado, entenderase que o bolseiro renuncia expresamente.
No momento da incorporación, os candidatos seleccionados deberán acreditar que están ao día nas súas obrigas tributarias, coa Seguridade Social, e que non teñen pendente ningunha débeda, por ningún concepto, coa Administración pública da Comunidade Autónoma de Galicia, mediante documento orixinal ou fotocopia debidamente compulsada por notario ou por funcionario da Administración da Comunidade Autónoma de Galicia.
Os seleccionados incorporaranse no prazo que se indique na notificación da concesión, debendo proceder á sinatura dun documento no cal se comprometa a cumprir as obrigas derivadas da súa condición de bolseiro. A incorporación dentro do prazo será condición necesaria para o perfeccionamento da condición de bolseiro e, en consecuencia, para a percepción da axuda correspondente.
O candidato que non se incorporase no prazo establecido perderá os dereitos inherentes á bolsa. Neste suposto o director do IGE procederá, mediante resolución, á concesión da bolsa ao primeiro candidato que figure na lista que para tal efecto elaborase a comisión de avaliación, conforme a base novena.
Décimo segunda.-Obrigas dos bolseiros.
Os bolseiros seleccionados comprometeranse a:
-Cumprir co réxime de formación establecido polo director do IGE, contando co asesoramento, orientación e dirección dos funcionarios que se designen para tales efectos.
-Presentar antes de rematar o período de desfrute da bolsa unha memoria referida á actividade de formación desenvolvida.
-Permanecer no centro o tempo necesario e indispensable para a súa formación.
-Cumprir co réxime interior do IGE.
-Gardar o segredo estatístico respecto dos datos aos cales teñan acceso, segundo o disposto na Lei 9/1988, do 19 de xullo, de estatística de Galicia.
-Facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control interno.
-Reintegrar as cantidades percibidas no suposto de incumprimento da condicións establecidas para a concesión da bolsa.
-Presentar, antes do derradeiro pagamento, declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das administracións públicas competentes ou outros entes públicos.
Décimo terceira.-Natureza xurídica do vínculo.
A concesión e posterior aceptación da bolsa non supón en ningún caso a prestación de servizos, nin ningún tipo de vinculación laboral ou funcionarial entre o bolseiro e o IGE.
Os bolseiros non poderán difundir ou comunicar a información estatística á cal teñan acceso na súa formación, salvo coa autorización expresa do director do IGE, debendo facer constar neste caso que a información foi obtida polo desfrute dunha bolsa concedida polo IGE.
Décimo cuarta.-Renuncia á bolsa e retirada de documentación.
O bolseiro poderá renunciar á bolsa unha vez iniciado o seu desfrute, o que deberá comunicar cun mínimo de quince días naturais de antelación en escrito fundamentado dirixido ao director do IGE, quen poderá, polo período que reste, concederlla ao candidato que corresponda segundo a lista de suplentes que para tal efecto fose elaborada pola comisión de avaliación. O bolseiro renunciante percibirá a parte proporcional da dotación mensual que corresponda ao tempo de permanencia. A renuncia inhabilitará os titulares para efectos de presentación en vindeiras convocatorias.
Unha vez transcorrido o prazo de duración da bolsa ou, se é o caso, da prórroga, os candidatos nos cales non se dese a condición de bolseiro disporán dun prazo dun mes para retiraren a documentación presentada; transcorrido este, procederase á súa destrución.
Décimo quinta.-Réxime xurídico e impugnabilidade.
Para o non regulado expresamente nestas bases observarase o disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/000, do 21 de novembro, polo que se desenvolve o réxime de axudas
e subvencións públicas da Comunidade Autónoma de Galicia; na Lei 38/2003, do 17 de novembro, xeral de subvencións, e demais normativa aplicable.
Esta convocatoria, as súas bases e cantos actos administrativos deriven dela poderán ser impugnados polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Décimo sexta.-Duración do procedemento.
Segundo o establecido no artigo 25.4º da Lei 38/2003, do 17 de novembro, xeral de subvencións, o prazo máximo para resolver e notificar a resolución do procedemento non poderá exceder de seis meses, contados a partir da publicación desta convocatoria.
No caso de vencemento do prazo indicado no parágrafo anterior sen terse ditado e notificado resolución expresa, as solicitudes entenderanse desestimadas por silencio administrativo, ao abeiro do disposto no artigo 25.5º da citada lei.
Décimo sétima.-Notificacións e requirimentos.
De conformidade co disposto no artigo 59.6º da Lei 30/1992, do 26 de novembro, de réxime xurídico das administracións públicas e do procedemento administrativo común, calquera notificación ou requirimento aos interesados farase a través do taboleiro de anuncios e da páxina web do IGE. Este xeito de notificación exceptúase cando se proceda á notificación da resolución aos seleccionados, que se practicará segundo o disposto no artigo 59.1º da Lei 30/1992.
Décimo oitava.-Incompatibilidade.
As bolsas reguladas nesta convocatoria serán incompatibles con ter sido beneficiario con anterioridade doutra bolsa de formación convocada polo IGE e coa percepción da prestación por desemprego.
Décimo novena.-Cláusula xeral.
A participación nesta convocatoria implica o coñecemento e a aceptación destas bases. Toda alteración das condicións tidas en conta para a concesión das bolsas e, en todo caso, o incumprimento do réxime de incompatibilidades pola obtención concorrente doutras bolsas poderá dar lugar á modificación da resolución de concesión. O director poderá revogar o desfrute da bolsa se o bolseiro non realiza ou incumpre as tarefas que se lle asignen, ou se aquelas non reúnen os requisitos de calidade exixibles; en tal suposto, así como no de renuncia da bolsa por parte do seleccionado, o director do IGE procederá na forma prevista na base novena desta convocatoria.
Disposicións derradeiras
Primeira.-O director do IGE poderá ditar as disposicións necesarias para a aclaración ou interpretación destas bases.
Segunda.-Esta resolución entrará en vigor o día seguinte ao da súa publicación no DOG.
Santiago de Compostela, 11 de maio de 2006.
José Colino Sueiras
Director do Instituto Galego de Estatística